Stine Buer

Stine Merete Buer (født 26. mai 1971) er en norsk journalist, programleder, skuespiller og komiker, oppvokst i Rælingen. Hun er blant annet kjent for humorprogrammet Melonas på NRK, hvor hun har vært med i programmer helt siden 12-årsalderen.

Utdanning 
Buer gikk teaterlinjen ved Romerike folkehøgskole etter at hun var ferdig med videregående skole i 1990. Hun tok deretter grunnfag i fransk og kunsthistorie ved Universitetet i Oslo. Hun har også journalistutdannelse fra Høgskulen i Volda.

NRK 
Karrieren startet i NRK Fjernsynet i 12-årsalderen. Gjennom tenårene medvirket hun i en rekke programmer for barn og unge, blant annet 4711 med Trond-Viggo Torgersen og Trond Kirkvaag i 1986. I denne perioden var hun også skuespiller ved Chateau Neuf i blant annet Pippi Langstrømpe og The Sound of Music.

I 1996 tok Stine Buer over Vera Micaelsens programlederrolle i ungdomsprogrammet Go' elg på NRK, etter å først ha jobbet i redaksjonen en periode. Sammen med Jan-Erik Larssen ledet hun 65 direktesendinger fram til 1998. Etter suksessen med Go' Elg gikk Buer over til ungdomsprogrammet Smørøyet. Der hadde hun manus og regi på serien Søsterens verden på 16 episoder. Denne serien vant Prix Jeunesse i 2000.

Fra 2000 til 2001 ledet Buer ungdomsprogrammet Reser sammen med Stian Barsnes-Simonsen. I 2000 var hun også stuntreporter og programleder i den norske Melodi Grand Prix-finalen. Høsten 2001 laget hun en dokumentar om prinsesse Märtha Louise sammen med Marius Hoel. Programmet ble kalt Prinsessen på farten og ble sendt på prinsessens 30-årsdag. 

Høsten 2002 startet suksessen med humorprogrammet Melonas, der Buer sammen med Pernille Sørensen og Kristin Skogheim underholder med sketsjer. Første sesong av programmet ble en braksuksess, og dermed kom en ny sesong i 2005. En sketsj fra Melonas var nominert til publikumsprisen under Komiprisen 2005.

Eksterne lenker 
 
  Om Stine Buer hos NRK

Norske komikere
Programledere for NRK
Skal vi danse-deltakere
Personer fra Oslo
Programledere for Melodi Grand Prix